શિયાળાની આગવી વિશેષતા તેની ઠંડી છે તો સાથે બીજી એક વિશેષતા છે શિયાળુ વાનગીઓ. જાત જાતની વાનગીઓ અત્યારે ખાવા મળે છે. જેમકે કચરિયુ, અડદિયાપાક, મેથી પાક, સૂંઠના લાડૂ, ગુંદર પાક, ખજૂરના લાડૂ, ચ્યવનપ્રાશ વગેરે. આ બધી એવી વાનગીઓ છે જે તમને ઠંડીની સામે રક્ષણ આપે છે. કહેવત છે કે જે શિયાળામાં ખાય પાક તેને ન લાગે થાક. કારણકે આખા વર્ષની શક્તિ અને ઘસારાની પુર્તિ માટે શિયાળાના વસાણાં શ્રેષ્ઠ છે. પાક શાસ્ત્રમાં નિપુણ હોય એ લોકો માટે આ વાનગીઓ એટલી અઘરી નથી. પણ સામાન્ય લોકો માટે તો આવા વસાણા માટે બજારને આધીન જ હોય છે. આ વસાણાંઓ બનાવવા માટે સમય ખુબ જાય છે. એટલે કદાચ આજની પેઢી અને અત્યારના લોકો પોતે આવા વસાણા બનાવતા નથી. કારણ કે આજનો માણસ ઘડિયાળના કાંટે ચાલે છે. પણ જો તેમ છતાં આપની ઇચ્છા હોય કે શિયાળામાં પરિવાર અને પોતાના માટે મસ્ત મજાનું કંઇક બનાવવું. તો શ્રેષ્ઠ વિકલ્પ છે સાલમ પાક. સાલમ પાક એ એક ઔષધિય વાનગી પણ કહી શકાય કારણ કે સાલમ પાક બનાવવા માટે વપરાતી સામગ્રીમાં કેટલીક જડિબુટ્ટીઓ પણ સામેલ છે. સાલમ, બદામ, પિસ્તા, દ્રાક્ષ, ધોળી મુસળી, કાળી મુસળી, ગોખરુ, અશ્વગંધા, કૌચા, સફેદ મરી વગેરે દ્રવ્યોથી તૈયાર થતો સાલમપાક શિયાળામાં નિયમિત ખાવાથી શક્તિનો સંચાર થાય છે.